|  |
| --- |
|  |

|  |
| --- |
| **«Η Ημέρα κατά του Ρατσισμού» Δημοσίευση: εφημ. *Η Καθημερινή*, 21 / 3 / 2017 (διασκευή)**Ο συγγραφέας του άρθρου, Παντελής Μπουκάλας, είναι συγγραφέας, μεταφραστής και δημοσιογράφος. Από το 1989 δημοσιεύει στην εφημερίδα «Η Καθημερινή» άρθρα κοινωνικού και πολιτικού σχολιασμού.[1] Στη δεύτερη πεντηκονταετία της εισέρχεται φέτος η Παγκόσμια Ημέρα κατά του Ρατσισμού. Καθιερώθηκε από τον ΟΗΕ το 1966, εις ανάμνησιν της σφαγής από τη νοτιοαφρικανική αστυνομία, στις 21 Μαρτίου 1960, στη Σάρπβιλ, εβδομήντα φοιτητών που διαδήλωναν κατά του απαρτχάιντ. Η προσδοκία πως οι οικουμενικά αναγνωρισμένες ημέρες **καλλιεργούν** την ευαισθησία και ενισχύουν τη συλλογική μνήμη δεν έχει το επιθυμητό αντίκρισμα στην πραγματική ιστορία. Συνήθως έρχονται και παρέρχονται δίχως να επηρεάσουν σοβαρά τις κυρίαρχες αντιλήψεις και τη μαζική συμπεριφορά.[2] Στον μισό αιώνα που τιμάται η Ημέρα κατά του Ρατσισμού δεν έλειψαν τα βήματα προόδου σε κάποιες χώρες, είναι πάντως πολύ λιγότερα απ’ όσα εικάζουν οι σχετικοί πανηγυρικοί. Οι φυλετικές διακρίσεις δεν έχουν **αμβλυνθεί** θεαματικά, η ξενοφοβία παρουσιάζεται σαν να απορρέει από κάποιας λογής «φυσικό δίκαιο», ενώ η μισαλλοδοξία είναι κατά κάποιον τρόπο η νέα κανονικότητα, ο **συρμός** στον οποίο σπεύδουν να επιβιβαστούν νέες χώρες, νέοι ηγέτες, νέα πλήθη. Ο «πόλεμος των πολιτισμών» άλλωστε ή των θρησκειών έτσι ακριβώς εννοήθηκε: σαν πόλεμος των εκ προοιμίου ανώτερων (των Δυτικών-Λευκών-Χριστιανών) εναντίον των εκ φύσεως κατώτερων. Εξ ου και τα τείχη που **τοποθετούνται** πλέον σε διάφορα μέρη του πλανήτη, για να μην «εισβάλλουν» οι απολίτιστοι, θύματα επί δεκαετίες ή και επί αιώνες των πεπολιτισμένων. Εξ ου, επίσης, η δημοτικότητα του εθνικολαϊκισμού ή του καθαρά σωβινιστικού ρατσισμού σε μιαν Ευρώπη που μολαταύτα συνεχίζει να αυτοβαυκαλίζεται, πιστεύοντας ότι τα πολιτισμικά της γονίδια αντέχουν στη μισαλλοδοξία.[3] Η σύμπτωση της Ημέρας κατά του Ρατσισμού με την Ημέρα της Ποίησης **οδηγεί** μάλλον αναπόδραστα στην εκ νέου, πεισματική μνημόνευση ενός ποιήματος του Νίκου Εγγονόπουλου, από τη συλλογή «Στην κοιλάδα με τους ροδώνες», η οποία τιτλοφορείται με σαφή ειρωνική πρόθεση «Essai sur l’inégalité des races humaines», δηλαδή «Δοκίμιο περί της ανισότητος των ανθρωπίνων φυλών». Αυτός ήταν ο τίτλος βιβλίου του Αρτύρ ντε Γκομπινώ, πατρός του δήθεν επιστημονικού φυλετισμού, ο οποίος διαβεβαίωνε ότι «τίποτε δεν αποδεικνύει πως στα αρχικά στάδια του γενεαλογικού δέντρου οι έγχρωμες φυλές μπορούν να θεωρηθούν τμήμα του ανθρωπίνου είδους».[4] Όσο γνωστό κι αν υποθέσουμε το τόσο απλό ποίημα του Εγγονόπουλου, ουδέποτε περιττεύει η υπόμνησή του: «Αλήθεια - των αδυνάτων αδύνατο - / ποτές δεν εκατάφερα να καταλάβω / αυτά τα όντα που δεν βλέπουνε / το τερατώδες κοινό γνώρισμα τ’ ανθρώπου / - το εφήμερο / της παράλογης ζωής του - / κι ανακαλύπτουνε διαφορές / - γιομάτοι μίσος - διαφορές / σε χρώμα δέρματος φυλή / θρησκεία». Υπότιτλος: «Ξεχνιέται ο Αδόλφος Χίτλερ;». Σίγουρα δεν ξεχνιέται. Μόνο που ακόμη ζουν ανάμεσά μας άτομα που δεν τον ξέχασαν επειδή λατρεύουν τις φριχτές «ιδέες» του. |

|  |  |
| --- | --- |
| * Να ελέγξετε την ορθότητα ή το λάθος, σύμφωνα με το κείμενο, των παρακάτω προτάσεων σημειώνοντας Σ (Σωστό) ή Λ (Λάθος). Να αιτιολογήσετε κάθε επιλογή σας σε μια σύντομη παράγραφο παραπέμποντας και στο κείμενο.

|  |
| --- |
| **1.** Οι οικουμενικά αναγνωρισμένες ημέρες καλλιεργούν την ευαισθησία και ενισχύουν τη συλλογική μνήμη.**2.** Στον μισό αιώνα που τιμάται η Ημέρα κατά του Ρατσισμού έγιναν βήματα προόδου σε κάποιες χώρες.**3.** Τα τελευταία πενήντα χρόνια αυξάνεται η αποδοχή μισαλλόδοξων απόψεων.**4.** Η Ευρώπη λόγω της πολιτισμικής της παράδοσης αντιστέκεται στη μισαλλοδοξία.**5.** Ο τίτλος του ποιήματος του Εγγονόπουλου είναι δηλωτικός του περιεχομένου του.* Στο ακόλουθο απόσπασμα της δεύτερης παραγράφου:

α) να εντοπίσετε τα παραδείγματα και β) να εξηγήσετε ποιος είναι ο ρόλος τους στην προσπάθεια του συγγραφέα να πείσει τους δέκτες του, λαμβάνοντας υπόψη σας τη θεωρία για τους τρόπους και τα μέσα πειθούς. Στον μισό αιώνα που τιμάται η Ημέρα κατά του Ρατσισμού δεν έλειψαν τα βήματα προόδου σε κάποιες χώρες, είναι πάντως πολύ λιγότερα απ’ όσα εικάζουν οι σχετικοί πανηγυρικοί. Οι φυλετικές διακρίσεις δεν έχουν αμβλυνθεί θεαματικά, η ξενοφοβία παρουσιάζεται σαν να απορρέει από κάποιας λογής «φυσικό δίκαιο», ενώ η μισαλλοδοξία είναι κατά κάποιον τρόπο η νέα κανονικότητα, ο συρμός στον οποίο σπεύδουν να επιβιβαστούν νέες χώρες, νέοι ηγέτες, νέα πλήθη. Ο «πόλεμος των πολιτισμών» άλλωστε ή των θρησκειών έτσι ακριβώς εννοήθηκε: σαν πόλεμος των εκ προοιμίου ανώτερων (των Δυτικών-Λευκών-Χριστιανών) εναντίον των εκ φύσεως κατώτερων. Εξ ου και τα τείχη που τοποθετούνται πλέον σε διάφορα μέρη του πλανήτη, για να μην «εισβάλλουν» οι απολίτιστοι, θύματα επί δεκαετίες ή και επί αιώνες των πεπολιτισμένων. Εξ ου, επίσης, η δημοτικότητα του εθνικολαϊκισμού ή του καθαρά σωβινιστικού ρατσισμού σε μιαν Ευρώπη που μολαταύτα συνεχίζει να αυτοβαυκαλίζεται, πιστεύοντας ότι τα πολιτισμικά της γονίδια αντέχουν στη μισαλλοδοξία.* Να γράψετε δύο ομόρριζες για καθεμία από τις ακόλουθες λέξεις (υπογραμμίζονται στο κείμενο): προσδοκία, ενισχύουν, γονίδια, αντέχουν, εφήμερο
* Να δημιουργήσετε μία πρόταση για καθεμιά από τις παρακάτω λέξεις με την έντονη γραφή επιλέγοντας οποιαδήποτε σημασία των λέξεων αυτών επιθυμείτε (δηλωτική ή συνυποδηλωτική) και σημειώνοντας την επιλογή σας.

α) … **καλλιεργούν** την ευαισθησία… (παράγραφος πρώτη: «Στη δεύτερη … συμπεριφορά»)β) …δεν έχουν **αμβλυνθεί** θεαματικά… (παράγραφος δεύτερη: «Στον μισό … μισαλλοδοξία»).γ) Εξ ου και τα τείχη που **τοποθετούνται** πλέον σε διάφορα μέρη του πλανήτη (παράγραφος δεύτερη: «Στον μισό … μισαλλοδοξία»)δ) … ο **συρμός** στον οποίο σπεύδουν να επιβιβαστούν νέες χώρες… (παράγραφος δεύτερη: «Στον μισό … μισαλλοδοξία»)ε) Η σύμπτωση της Ημέρας κατά του Ρατσισμού με την Ημέρα της Ποίησης **οδηγεί** … στη μνημόνευση ενός ποιήματος… (παράγραφος τρίτη: «Η σύμπτωση… είδους»).* Να αιτιολογήσετε τη χρήση του ασύνδετου σχήματος μεταξύ των υπογραμμισμένων φράσεων στην περίοδο λόγου (της δεύτερης παραγράφου) που ακολουθεί:

Οι φυλετικές διακρίσεις δεν έχουν αμβλυνθεί θεαματικά, η ξενοφοβία παρουσιάζεται σαν να απορρέει από κάποιας λογής «φυσικό δίκαιο», ενώ η μισαλλοδοξία είναι κατά κάποιον τρόπο η νέα κανονικότητα, ο συρμός στον οποίο σπεύδουν να επιβιβαστούν νέες χώρες, νέοι ηγέτες, νέα πλήθη. Ο «πόλεμος των πολιτισμών» άλλωστε ή των θρησκειών έτσι ακριβώς εννοήθηκε: σαν πόλεμος των εκ προοιμίου ανώτερων (των Δυτικών-Λευκών-Χριστιανών) εναντίον των εκ φύσεως κατώτερων.* **Στο κείμενο που μελετήσατε ο συγγραφέας αναφέρεται, ανάμεσα σε άλλες μορφές του φαινομένου, και στον πολιτισμικό ρατσισμό. Σε ένα άρθρο που προορίζεται για το ιστολόγιο του σχολείου σας α) να επισημάνετε σύγχρονες εκδηλώσεις αυτής της μορφής του ρατσισμού στη χώρα μας και β) να πείσετε τους αναγνώστες (μέλη της σχολικής και, ευρύτερα, εκπαιδευτικής κοινότητας) για τις αρνητικές συνέπειές της. (500-600 λέξεις)**

**• Προσυγγραφικό στάδιο**1. Επικοινωνιακό πλαίσιο και κειμενικό είδοςΠριν προχωρήσουμε στη γραφή του κειμένου, διαβάζουμε με προσοχή την εκφώνηση, εξετάζοντας, κατ’ αρχάς, τους παράγοντες που οριοθετούν τη συγκεκριμένη επικοινωνιακή περίσταση. Ειδικότερα, εξετάζουμε τα ακόλουθα: Ζητούμενο κειμενικό είδος: ΆρθροΙδιότητα συντάκτη/τριας Μαθητής/ μαθήτριαΑναγνώστες/τριες Μέλη της σχολικής και εκπαιδευτικής κοινότητας (μαθητές, εκπαιδευτικοί, γονείς)Σκοποί για τους οποίους εκφωνείται το κείμενο α) Να επισημάνει σύγχρονες εκδηλώσεις της μορφής του πολιτισμικού ρατσισμού στη χώρα μας καιβ) να πείσει για τις αρνητικές συνέπειές τουΟι παραπάνω παράγοντες θα οριοθετήσουν την οργάνωση, το περιεχόμενο καθώς και τις γλωσσικές επιλογές και το ύφος του κειμένου μας. 2. Αρχικές αποφάσεις για την οργάνωση του κειμένου και καταιγισμός ιδεώνΑ. Ξαναδιαβάζουμε την εκφώνηση του θέματος και διακρίνουμε τα ζητούμενα από τα δεδομένα. Ζητούμενα, σύμφωνα με την εκφώνηση του θέματος, είναι: α) να επισημάνουμε εκδηλώσεις του πολιτισμικού ρατσισμού στη σύγχρονη Ελλάδα και β) να πείσουμε τους αναγνώστες για τις αρνητικές του συνέπειες. Επομένως, γίνονται ευδιάκριτες οι δύο ενότητες που θα συγκροτήσουν το άρθρο μας, τις οποίες και θα πρέπει να αναπτύξουμε ισομερώς. Β. Καταστρώνουμε ένα αρχικό σχεδίασμα-διάγραμμα. Για την οργάνωση των θέσεών μας, ιδίως στο κύριο μέρος της ομιλίας μας, ένα αρχικό σχεδίασμα-διάγραμμα θα μας βοηθήσει να συγκροτήσουμε και να οργανώσουμε τις βασικές και δευτερεύουσες ιδέες-επιχειρήματα, να προσδιορίσουμε το θεματικό κέντρο-σκοπό των παραγράφων (πιθανόν και τις αποδεικτικές λεπτομέρειες) και να αποτυπώσουμε σ'αυτό την πορεία σκέψης που θα ακολουθήσουμε. Το διάγραμμα δε χρειάζεται να είναι πάντα αναλυτικό ούτε ανελαστικό. Στην πορεία της γραφής θα προκύψουν ενδεχομένως και άλλες ενδιαφέρουσες ιδέες που δεν είχαμε σκεφτεί αρχικά, τις οποίες θα χρειαστεί να ενσωματώσουμε στο κείμενό μας, εφόσον κρίνουμε ότι συνδέονται με το θέμα και τις παραμέτρους του. Για την κατάστρωση του διαγράμματος του κειμένου μας χρειάζεται, βέβαια, να λάβουμε υπόψη το είδος του. Στην προκειμένη περίπτωση καλούμαστε να αναπτύξουμε ένα άρθρο, το οποίο φέρει τίτλο, είναι, συνήθως, ενυπόγραφο και υπακούει, τις περισσότερες φορές στην τυπική διάρθρωση: Πρόλογος, όπου χρειάζεται να δηλωθεί το επικαιρικό γεγονός που πυροδότησε τη συγγραφή και το θέμα του, κύριο μέρος, όπου οικοδομείται η αποδεικτική διαδικασία και επίλογος, όπου συγκεφαλαιώνουμε και τονίζουμε όσα στοιχεία θεωρούμε κρισιμότερα. Αναλυτικότερη αναφορά σε κάθε μέρος θα γίνει στο Συγγραφικό στάδιο σε σχέση με το συγκεκριμένο θέμα που καλούμαστε να αναπτύξουμε. Γ. Διαβάζουμε ξανά το κείμενο αναφοράς, για να εντοπίσουμε στοιχεία του κειμένου που έχουν συνάφεια με το θέμα μας. Σημειώνουμε και όποιες άλλες ιδέες σχετίζονται με τα ζητούμενα του θέματος. Η μελέτη του κειμένου μπορεί να μας προσφέρει χρήσιμα στοιχεία για τον προσδιορισμό, κατ΄ αρχάς, της έννοιας του πολιτισμικού ρατσισμού. Διαφωτιστικός, ειδικότερα, είναι ο ορισμός που επιχειρεί ο αρθρογράφος στην δεύτερη παράγραφο [«… σαν πόλεμος των εκ προοιμίου ανώτερων (των Δυτικών-Λευκών-Χριστιανών) εναντίον των εκ φύσεως κατώτερων»], ενώ περιγραφικά είναι τα παραδείγματα της εκδήλωσης του φαινομένου σε διεθνές επίπεδο, που ακολουθούν ( «Εξ ου και τα τείχη … μισαλλοδοξία»). Τα παραδείγματα αυτά, μπορούν, βέβαια, να αξιοποιηθούν και στην πρώτη ενότητα του κειμένου μας, εφόσον ελέγξουμε ότι οι εκδηλώσεις του φαινομένου στις οποίες αναφέρονται απαντώνται και στην χώρα μας. Για τον εμπλουτισμό της ενότητας αυτής (πρώτο ζητούμενο) θα μπορούσαμε, επίσης, να διερευνήσουμε στερεότυπες αντιλήψεις και προκαταλήψεις απέναντι σε άλλους πολιτισμούς που εκδηλώνονται στη σύγχρονη ελληνική κοινωνία και, κυρίως, τις στάσεις και τις συμπεριφορές που οι πεποιθήσεις αυτές διαμορφώνουν, όπως, για παράδειγμα: περιθωριοποίηση και κοινωνικός αποκλεισμός, ανισότητα, διακρίσεις ή ακόμα και λεκτική και σωματική βία. Χρειάζεται, βέβαια, να εντοπίσουμε τις συμπεριφορές αυτές σε συγκεκριμένους χώρους, όπως η εκπαίδευση, το επάγγελμα, η σχέση του ατόμου με την πολιτεία κ.α. Όσον αφορά στο δεύτερο ζητούμενο, θα μπορούσαμε να εξετάσουμε τις επιπτώσεις των παραπάνω συμπεριφορών στη ζωή των ανθρώπων που τις υφίστανται και, ειδικότερα, σε πτυχές, όπως η εκπαίδευσή τους (π.χ. τείνουν να εγκαταλείπουν πρόωρα το σχολείο;), η επαγγελματική τους αποκατάσταση και εξέλιξη (π.χ. πλήττονται σε μεγαλύτερο βαθμό από την ανεργία;), αλλά και στη στάση που διαμορφώνουν οι δέκτες τις ρατσιστικής συμπεριφοράς απέναντι στο κοινωνικό σύνολο (ενδεχομένως παθητική ή επιθετική;) και συνακόλουθα τις συνέπειες που μπορεί να έχει η στάση αυτή και για την ίδια την κοινωνία. |

**• Συγγραφικό στάδιο**Οργάνωση και ανάπτυξη των ιδεών, σύμφωνα με τα ζητούμενα, σε ενιαίο κείμενοA. Τίτλος Το άρθρο, όπως γνωρίζουμε, τιτλοφορείται. Ο ρόλος του τίτλου είναι σημαντικός. Αποτελεί την πρώτη ένδειξη για το κείμενο που ακολουθεί. Ένας εύστοχος τίτλος είναι περιγραφικός του κειμένου και, παράλληλα, «αιχμαλωτίζει» την προσοχή του αναγνώστη με την ευρηματικότητα και την πρωτοτυπία του. Με σκοπό την προσέλκυση του ενδιαφέροντος και τη συναισθηματική εμπλοκή του δέκτη είναι, επίσης, συνήθης η συνυποδηλωτική χρήση της γλώσσας, καθώς και η κατάλληλη αξιοποίηση των σημείων στίξης (θαυμαστικού, αποσιωπητικών και ερωτηματικού). Χρειάζεται να προσέξουμε, βέβαια, το ύφος που θα επιλέξουμε να είναι κατάλληλο για τη συγκεκριμένη επικοινωνιακή περίσταση. B. Πρόλογος Με την προλογική παράγραφο επιδιώκουμε να ενημερώσουμε τους αναγνώστες για το θέμα και τους στόχους του άρθρου μας, να διαμορφώσουμε ευνοϊκό κλίμα αλλά και να προκαλέσουμε το ενδιαφέρον για αυτά που θα εκθέσουμε στη συνέχεια. Προκειμένου να ενεργοποιήσουμε τον «διάλογο» του κειμένου με τους αποδέκτες του και να τους εμπλέξουμε όχι μόνο διανοητικά αλλά και συναισθηματικά, μπορούμε να αξιοποιήσουμε κάποιο περιστατικό της επικαιρότητας, σχετιζόμενο με την εξεταζόμενη μορφή ρατσισμού ή και κάποιο κοινό βίωμα από τη σχολική ζωή. Γ. Επιλογή τρόπων και μέσων πειθούς, λαμβάνοντας υπόψη τους σκοπούς του κειμένου Το περιεχόμενο του κειμένου μας θα καθοριστεί σε μεγάλο βαθμό από τον στόχο του, που είναι να πληροφορήσει για τις εκδηλώσεις του πολιτισμικού ρατσισμού αλλά και να πείσει για τις αρνητικές επιπτώσεις του φαινομένου. Στην προσπάθειά μας να πείσουμε, απευθυνόμαστε, όπως γνωρίζουμε, κατεξοχήν στη λογική των αναγνωστών μας αναπτύσσοντας επιχειρήματα και καταθέτοντας τεκμήρια από την εμπειρία μας και την επικαιρότητα. Η πειθώ μας μπορεί να ενισχυθεί και με την αξιοποίηση της αυθεντίας αλλά και με την επίκληση στο συναίσθημα των αποδεκτών μας, με μέσα την περιγραφή ή την αφήγηση περιστατικών της σχολικής και μη ζωής, τη χρήση χιούμορ, ρητορικών ερωτημάτων κ.ά. Στη διαδικασία αυτή θα μας φανούν χρήσιμες οι σημειώσεις που έχουμε κρατήσει κατά το προσυγγραφικό στάδιο. Δ. Επιλογή τρόπων ανάπτυξης παραγράφων και σύνδεσης μεταξύ τους Οι γνώσεις μας για τη διάρθρωση, ανάπτυξη και σύνδεση των παραγράφων θα μας βοηθήσουν ιδιαίτερα στη διαδικασία αυτή. Ο προσδιορισμός σε κάθε παράγραφο ενός σαφούς πυρήνα-στόχου είναι απαραίτητος, προκειμένου να οργανώσουμε με συνεκτικό τρόπο τις αποδεικτικές μας λεπτομέρειες. Αναφορικά με την επιλογή των τρόπων ανάπτυξης, μας καθοδηγούν τα ζητούμενα και οι επιδιωκόμενοι στόχοι. Ειδικότερα, ως προς την ενότητα που αναφέρεται στις εκδηλώσεις του πολιτισμικού ρατσισμού θα μπορούσε να αξιοποιηθεί, ενδεικτικά, η ανάπτυξη με ορισμό (για τον ορισμό της συγκεκριμένης μορφής του φαινομένου), η διαίρεση (για τη διάκριση του πολιτισμικού από άλλες μορφές ρατσισμού), η σύγκριση-αντίθεση (από άλλες μορφές ρατσισμού) και, βέβαια, η ανάπτυξη με παραδείγματα εκδήλωσης του φαινομένου. Για την ενότητα των συνεπειών -ενδεικτικά και πάλι- θα μπορούσαμε να οργανώσουμε το υλικό μας με τη μέθοδο της αιτιολόγησης και του αιτίου-αποτελέσματος (για την ανάπτυξη της αιτιώδους σχέσης ανάμεσα στις εκδηλώσεις του φαινομένου, όπως εκτέθηκαν στην προηγούμενη ενότητα, και τις επιπτώσεις τους), με παραδείγματα για την τεκμηρίωση της επιχειρηματολογίας μας και, φυσικά, με συνδυασμό των μεθόδων αυτών. Άλλωστε, όπως γνωρίζουμε από την εμπειρία μας, στα αυθεντικά κείμενα ο συνδυασμός και η εναλλαγή τρόπων αποτελεί το συνηθέστερο παράδειγμα. Η επιλογή των τρόπων ανάπτυξης θα μας καθοδηγήσει ανάλογα και στη χρήση των κατάλληλων διαρθρωτικών-μεταβατικών λέξεων-φράσεων μεταξύ των παραγράφων, περιόδων και προτάσεων. Ε. Γλωσσικές επιλογές - ύφος Οι γλωσσικές επιλογές και το ύφος του λόγου μας θα εξαρτηθούν, επίσης, από τους παράγοντες της επικοινωνιακής περίστασης. Εστιάζοντας, αρχικά, στο είδος του κειμένου λαμβάνουμε υπόψη ότι στο άρθρο, καθώς έχει, συνήθως, πληροφοριακό χαρακτήρα, επικρατεί η αναφορική χρήση της γλώσσας, ενώ απουσιάζει ο προσωπικός και οικείος τόνος που χαρακτηρίζει το δοκίμιο. Σε σχέση, ειδικότερα, με τη συγκεκριμένη περίσταση επικοινωνίας (άρθρο σε σχολικό ιστολόγιο με αποδέκτες μαθητές, εκπαιδευτικούς, γονείς και, ενδεχομένως, ευρύτερο κοινό), θα υποστηρίζαμε ότι η δική μας ιδιότητα (μαθητές) αλλά και ενός μεγάλου μέρους του κοινού μας (συμμαθητές/τριες) ορίζει να αποφύγουμε λόγιες ή εξεζητημένες λέξεις καθώς και πολύπλοκη και δυσνόητη σύνταξη. Αυτό δεν σημαίνει, ωστόσο, ότι μπορεί να γίνει κατάχρηση της προφορικότητας και να κυριαρχεί στο κείμενό μας το οικείο ύφος. Ως προς τη χρήση της γλώσσας, επιπλέον, μπορούμε να εναλλάσσουμε την ενεργητική με την παθητική σύνταξη (ανάλογα με το αν θέλουμε να προβάλουμε το υποκείμενο ή το αποτέλεσμα της ενέργειας) και την παρατακτική με την υποτακτική σύνδεση των προτάσεων (ανάλογα με τη συνθετότητα του εκάστοτε συλλογισμού). Μπορούμε, επίσης, να κάνουμε χρήση –σε κάποιο βαθμό- και της ποιητικής χρήσης της γλώσσας επικαλούμενοι εκτός από τη λογική και το συναίσθημα των αναγνωστών μας. Το προσεγμένο επίπεδο λόγου, τέλος, εξαρτάται και από την κατάλληλη και ορθή χρήση των σημείων στίξης, τα οποία αποδίδουν τη διάθεση, το συναίσθημα αλλά και το σχόλιο του συγγραφέα (λ.χ., επιδοκιμασία, προτροπή, αμφισβήτηση, ανησυχία, ειρωνεία, προβληματισμό κ.ά.) αντισταθμίζοντας, έτσι, και την έλλειψη των παραγλωσσικών και εξωγλωσσικών στοιχείων (λ.χ., επιτονισμού, έντασης φωνής, παύσεων, εκφράσεων, χειρονομιών και στάσεων σώματος) στον γραπτό λόγο.Στ. Επίλογος Ο ρόλος του επιλόγου είναι εξίσου σημαντικός με τα υπόλοιπα τμήματα του κειμένου μας. Στην επιλογική παράγραφο ανακεφαλαιώνουμε, υπενθυμίζοντας και τονίζοντας, ενδεχομένως, τα σημεία που θεωρούμε κρίσιμα, «τροφή» για περαιτέρω σκέψη αλλά και δράση εκ μέρους των αναγνωστών. Φροντίζουμε, επίσης, το περιεχόμενο να απορρέει φυσικά από τα προηγούμενα, να μην είναι εκτενές και γενικόλογο και να έχει πρωτοτυπία, προκειμένου να εντυπωθεί στη μνήμη των δεκτών. Τέλος, έχουμε κατά νου ότι για την επικοινωνιακή αποτελεσματικότητα του κειμένου μας είναι σημαντική και η συγκινησιακή διέγερση των αναγνωστών μας, την οποία μπορούμε να προκαλέσουμε με μέσα, όπως η μεταφορική χρήση του λόγου, η υποτακτική ή η προστακτική έγκλιση, οι ρητορικές ερωτήσεις κ.ά.**• Μετασυγγραφικό στάδιο*****Επανέλεγχος***Επανελέγχουμε, λαμβάνοντας υπόψη τα ακόλουθα κριτήρια: • Συνάφεια κειμενικού τύπου/είδους, σκοπού, επικοινωνιακής περίστασης και ύφους • Επάρκεια και σαφήνεια περιεχομένου, επιχειρημάτων, τεκμηρίων, προτάσεων. Πειστικότητα • Παραγραφοποίηση, δομή και οργάνωση παραγράφων • Συνοχή και συνεκτικότητα • Ορθή χρήση γραμματικοσυντακτικών κανόνων/ορθογραφία/σημεία στίξης, καταλληλότητα λεξιλογίου • Συμφωνία με το προκαθορισμένο όριο λέξεων*Σημαντική παρατήρηση* [**Ο έλεγχος του κειμένου μας**](http://www.study4exams.gr/mod_greek/course/view.php?id=192&pid=4482#6) δεν αφορά μόνο στο μετασυγγραφικό στάδιο. Κατά τη διαδικασία της γραφής θα χρειαστεί συχνά να ανατρέχουμε στα προηγούμενα και να τα διαβάζουμε ξανά. Με τον τρόπο αυτό αποφεύγουμε ασυνταξίες, επαναλήψεις, λογικά χάσματα, ασύνδετα νοήματα και διορθώνουμε τυχόν προβληματικά σημεία. |

**ΘΕΜΑΤΑ ΝΑ ΞΑΝΑΔΕΙΣ**

Επικοινωνία- Δάλογος

Κοινωνικές σχέσεις – ρατσισμός – παιχνίδια και «έμφυλα» στερεότυπα

Ανθρώπινα δικαιώματα – παιδεία – ανθρωπισμός – ζητήματα δημοκρατίας

Βία – πόλεμος και ειρήνη

Επαγελματικός προσανατολισμός - ανεργία - εργασία και φύλο

Πολιτισμός - αθλητισμός - τεχνολογία – ΕΘΙΣΜΟΣ ΣΕ ΗΛΕΚΤΡΟΝΙΚΑ ΠΑΧΝΙΔΙΑ ΔΙΑΔΙΚΤΥΟ ΚΙΝΗΤΟ ΤΗΛΕΦΩΝΟ

Ανθρωπος και περιβάλλον – καταναλωτισμός

Προβλήματα συγχρονων νέων

ΠΑΡΑΔΟΣΗ – ΓΛΩΣΣΑ Η ΓΛΩΣΣΑ ΤΩΝ ΝΕΩΝ